ኢትዮጵያ ድህነትን በመቀነስ የልማት ግብ እንደምታሳካ የተባበሩት መንግስታት አመለከተ
አዲስ አበባ፤ ነሐሴ 1/2005 (ዋኢማ) – ኢትዮጵያ ድህነትን በመቀነስና የፆታ እኩልነት በማረጋገጥ ሴቶችን በማብቃት ረገድ የሚሊንየም የልማት ግብ እንደምታሳካ የተባበሩት መንግስታት የ2013 ሪፖርት አመለከተ፡፡እ.ኤ.አ መስከረም 2000 የመንግስታቱ ድርጅት በጊዜና በውጤት የተገደቡ የምዕተ ዓመቱን የልማት ግቦች ነደፈ፡፡ 8 የተለያዩ ግቦችን ያነገበው ይሄው እቅድ 13 ዓመታትን አስቆጥሯል፡፡የተለያዩ አገራትም በተወሰኑት ግቦች ላይ መልካም አፈፃፀም አስመዝግበዋል፡፡ የተወሰኑት ደግሞ በዝቅተኛ ደረጃ ላይ ይገኛሉ ፡፡የ2013ቱ ሪፖርት እንደሚጠቁመው በድህነት ቅነሳ፣ በፆታ እኩልነትና ሴቶችን በማብቃት፣ በመጀመሪያ ደረጃ ትምህርት ማዳረስና በእናቶች ጤና ኢትዮጵያ በመልካም ሂደት ላይ ትገኛለች፡፡ ኢትዮጵያም ሆነች የልማት ግቦች ለማሳካት የፈረሙ ሀገራት ሊጠናቀቅ ሁለት ዓመታት ብቻ የቀሩት የምእተ ዓመቱ የልማት ግብ  ያላሳኩአቸውን ግቦችና ሌሎች የልማት አጀንዳዎች በማከል 12 ግቦችን ያነገበ የድህረ 2015 የእድገት እቅድም በተባበሩት መንግስታት ድርጅት ዋና ፀሃፊ ተቋቁሞ ዝግጅት እየተደረገ ነው፡፡የተባበሩት መንግስታት ድርጅት የአፍሪካ ኢኮኖሚክ ኮሚሽን ዝግጅት ቡድንም የ9 ወራት አፈፃፀሙንም አቅርቧል፡፡በተባበሩት መንግስታት ድርጅት የአፍሪካ ኢኮኖሚክ ኮሚሽን ዋና ፀሀፊ ካርሎስ ሎፔዝ  የተነደፉት ግቦች 5 የተለያዩ መሰረታዊ የሽግግር ሂደቶችን የያዙ መሆናቸወን ገልጸው ግቦቹ የመጀመሪያው የሁሉንም ተሳትፎ በማረጋገጥ የሚተገበር፣ ቀጣይነት ያለው እድገትን፣ ኢኮኖሚው የስራ እድልን እንዲፈጥር የሚያደርግ፣ የተቋማትን ተጠያቂነት የሚያረጋግጥና አለማቀፍ ትብብርና ወዳጅነትን የሚያረጋግጡ ሲሆኑ የማእቀፉ ማጠንጠኛዎችም ናቸው፡፡በውጭ ጉዳይ ሚኒስቴር የአፍሪካ ህብረትና የአፍሪካ ኢኮኖሚክ ኮሚሽን ዳይሬክተር አቶ እሸቴ ጥላሁን እንደተናገሩት በድህረ 2015 የተቀመጡት ግቦች የኢትዮጵያ መንግስት ከያዛቸው እቅዶች ጋር የሚጣጣሙ ናቸው፡፡በተባበሩት መንግስታት የአፍሪካ ኢኮኖሚክ ኮሚሽን የማክሮ ኦኮኖሚ ፖሊሲ ዳይሬክተር ኢማኑዌል ናዳዝ እንደሚገልፁት ደግሞ እየተተገበረ የሚገኘው የምዕተ ዓመቱ የልማት ግቦች በርካታ ሀገራት ለውጦች አስመዝግበዋል ፡፡ኢትዮጵያም በለውጥ ሂደት ውስጥ ትገኛለች፡፡ድህነትን በመቀነሱ ረገድ ኢትዮጵያ በመልካም አፈፃፀም ላይ ትገኛለች ሌሎች አገራትም በተለያዩ ዘርፎች ለውጥ እያሳዩ ነው ነገር ግን አሁንም የምእተ አመቱን ግቦች ያላሳኩ በርካታ ሀገራት አሉ፡፡ ዳይሬክተሩ ኢማኑዌል ናዳዝ ለእቅዱ አለማሳካት ምክንያቶችን አስቀምጠዋል፡፡“በመጀመሪያ የተለጠጡና ለማሳካት አስቸጋሪ የሆኑ እቅዶች አሉ፡፡ ሁለተኛ የአለም መንግስታት ቃል በገቡት መሰረት ድጋፍ አላደረጉም ሶስተኛው ደግሞ በአፍሪካ ውስጥያለው ግጭትና አለመረጋጋት ነው፡፡“እንደ ኢሬቴድ ዘገባ ድህነትን ማጥፋት፣ የፆታ እኩልነትና ሴቶችን ማብቃት፣ ጥራቱን የጠበቀ ትምህርት፣ ጤናማነትን ማረጋገጥ፣ የምግብ ዋስትናና መልካም አመጋገብ፣ ወባን መከላከልና  ንፅህና ሳንቴሽን ማስፋፋት ከተቀመጡት እቅዶች መካከል  ናቸው፡፡